ཟླ་བ་ནི་གྲོང་གསེབ་ནས་སྐྱེས་ཤིང་ཆུང་དུས་ནས་ཕ་ཤི་བ་དང་མ་ཡང་བསྐྱར་ཁྱིམ་ཚང་གཞན་དུ་གནས་བུད་སོང་བས་ཁོ་དང་ཕུ་བོ་གཉིས་དྭ་ཕྲུག་ཏུ་གྱུར་སོང་།ཡིན་ཡང་ཡིད་དགའ་བ་ཞིག་ལ་འཚོ་བ་ཤིན་ཏུ་དཀའ་སྡུག་ཆེ་ནའང་ཨ་མྱེས་ལོ་ལོན་གྱི་བྱམས་བརྩེ་འོག་ནས་ཟླ་བ་སློབ་གྲྭར་འགྲིམ་པའི་གོ་སྐབས་ཐོབ་སོང་།ཁོ་ནང་ལོགས་ནས་སློབ་ཆེན་མཐར་ཕྱིན་མ་ཐག་ཐད་ཀར་ཟི་ལིང་དུ་ཡོང་ནས་གཞུང་གི་བྱ་བ་འཚོལ་བ་དང་ཡུན་རིང་ཞིག་ལ་བྱ་བ་མ་རེག་པས་ནང་མ་ཁང་ཞིག་གི་ཞབས་ཞུ་པ་མི་བྱེད་ཀ་མེད་བྱུང་།དེ་དུས་སྟེས་དབང་ཞིག་གིས་ཁོས་ད་ལྟའི་ཁོ་ཚོའི་ཀྲུའུ་རེན་གཅོད་པའི་སྲོག་བསྐྱབས་པས་ཁོ་རང་ཚགས་པར་ཁང་དེར་རྒྱུགས་སྤྲོད་རྒྱུའི་གོ་སྐབས་ཐོབ་སོང་བར་མ་ཟད་ཡིག་རྒྱུགས་དང་ཁ་རྒྱུགས་གཉིས་ཀ་འཕྲོད་སོང་བས་བདེ་བླག་ངང་སྐར་ཆེན་ཚགས་པར་ཁང་དུ་བྱ་བ་གཉེར་དུ་སོང་།ཡིན་ཡང་སྤྱི་ཚོགས་དངོས་ལ་མ་ཞུགས་ན་སྤྱི་ཚོགས་ཀྱི་ངོ་གདོང་གསལ་པོར་རིག་མི་ཐུབ་ཟེར་བའམ་སྤྱི་ཚོགས་ནི་མ་གཞི་ནས་སྡུག་བསྔལ་གྱི་རང་བཞིན་དང་རྙོག་འཛིང་ཅན་ཞིག་ཡིན་པས་ཚགས་པར་ཁང་དུ་བྱ་བ་རེག་པ་དེས་ཁོའི་ལས་དབང་ལ་འགྱུར་ལྡོག་ཆེན་པོ་བྱུང་མ་ཐུབ།ནང་མ་ཁང་གི་སྦྱིན་བདག་གིས་ཁོ་ལདེང་སང་སློབ་ཆེན་པ་ཞིག་ནང་མ་ཁང་དུ་གླ་བྱེད་དུ་ཡོང་བ་ཉུང་ཉུང་རེདཟེར་བའི་སྐད་ཆ་ལས་ཁོ་ལ་དམའ་འབེབས་དང་ཁྱད་གསོད་བྱེད་ཀྱིན་ཡོད་པ་དང་།ཁོས་གྲོང་ཁྱེར་གྱི་བས་མཐའ་ནས་སྤུས་ཀ་ཞན་པའི་གླ་ཁང་ཞིག་གླས་ནས་བསྡད་དུས་ལས་གྲོགས་ཚོས་ཀྱང་ཁོང་ལ་ཟུར་ཟའི་ཚུལ་གྱིབས་མཐའ་པཞེས་བོས་པ་རེད།